
1. A GYÓGYSZER NEVE

Abiraterone MSN 250 mg filmtabletta
Abiraterone MSN 500 mg filmtabletta


2. MINŐSÉGI ÉS MENNYISÉGI ÖSSZETÉTEL

Abiraterone MSN 250 mg filmtabletta
250 mg abirateron-acetátot tartalmaz filmtablettánként, ami 223 mg abirateronnak felel meg.

Abiraterone MSN 500 mg filmtabletta
500 mg abirateron-acetátot tartalmaz filmtablettánként, ami 446 mg abirateronnak felel meg.

Ismert hatású segédanyag(ok)

Abiraterone MSN 250 mg filmtabletta
120 mg laktózt (laktóz-monohidrát formájában) és 6,75 mg nátriumot tartalmaz filmtablettánként.

Abiraterone MSN 500 mg filmtabletta
241 mg laktózt (laktóz-monohidrát formájában) és 13,5 mg nátriumot tartalmaz filmtablettánként.

A segédanyagok teljes listáját lásd a 6.1 pontban.


3. GYÓGYSZERFORMA

Filmtabletta.

Abiraterone MSN 250 mg filmtabletta
Bézs színű, ovális, kb. 16 mm hosszú és 9 mm széles filmtabletta, egyik oldalán „MA”, másik oldalán „21” mélynyomású jelöléssel ellátva.

Abiraterone MSN 500 mg filmtabletta
Lila, ovális, kb. 20 mm hosszú és 10 mm széles filmtabletta, egyik oldalán „MA”, másik oldalán „22” mélynyomású jelöléssel ellátva.


4. KLINIKAI JELLEMZŐK

4.1 Terápiás javallatok

Az Abiraterone MSN prednizonnal vagy prednizolonnal kombinációban
· újonnan diagnosztizált, magas kockázatú, metasztatizáló, hormonszenzitív prosztatarák (metastatic hormone sensitive prostate cancer – mHSPC) kezelésére javallott felnőtt férfiaknál, androgén-deprivációs kezeléssel (androgen deprivation therapy – ADT) kombinálva (lásd 5.1 pont);
· olyan metasztatizáló, kasztrációrezisztens prosztatarákban (metastatic castration resistant prostate cancer – mCRPC) szenvedő felnőtt férfiak kezelésére javallott, akik sikertelen androgén-deprivációs kezelést követően tünetmentesek voltak vagy enyhe tüneteket mutattak, és akiknél a klinikai állapot alapján a kemoterápiás kezelés még nem javallott (lásd 5.1 pont);
· olyan mCRPC-ben szenvedő felnőtt férfiak kezelésére javallott, akiknek a betegsége docetaxel alapú kemoterápia mellett vagy azt követően progrediált.

4.2 Adagolás és alkalmazás

Ezt a gyógyszert megfelelő egészségügyi szakembernek kell felírnia.

Adagolás
Az ajánlott dózis 1000 mg (négy darab 250 mg-os tabletta vagy két darab 500 mg-os tabletta), napi egyszeri dózisban, amit tilos étkezéskor bevenni (lásd lent „Az alkalmazás módja” című részt). A tabletták étkezés közben történő bevétele növeli az abirateron szisztémás expozícióját (lásd 4.5 és 5.2 pont).

A prednizon vagy prednizolon adagolása
A metasztatizáló, hormonszenzitív prosztatarák (mHSPC) esetén az Abiraterone MSN-t napi 5 mg prednizonnal vagy prednizolonnal együtt alkalmazzák.
A metasztatizáló, kasztrációrezisztens prosztatarák (mCRPC) esetén az Abiraterone MSN-t napi 10 mg prednizonnal vagy prednizolonnal együtt alkalmazzák.

A kezelés alatt olyan betegeknél, akiket nem sebészeti eljárással kasztráltak, a luteinizáló hormon-releasing hormon- (LHRH-) analógokkal végzett gyógyszeres kasztrációt folytatni kell.

Javasolt monitorozás
A szérumtranszamináz-szintek értékeit a kezelés megkezdése előtt, a kezelés első három hónapjában kéthetente, majd ezt követően havonta mérni kell. Havonta kell ellenőrizni a vérnyomást, a szérumkáliumszintet, illetve a folyadékretenciót. Azonban az olyan betegeket, akiknél a pangásos szívelégtelenség magas kockázata áll fenn, a kezelés első három hónapjában kéthetente, majd ezt követően havonta kell ellenőrizni (lásd 4.4 pont).

Azoknál a betegeknél, akiknél már a kezelést megelőzően hypokalaemia áll fenn, vagy az Abiraterone MSN-kezelés alatt hypokalaemia alakul ki, fontolóra kell venni a beteg szérumkáliumszintjének 4 mmol/l szinten vagy magasabb szinten való tartását.

Az abirateron-kezelést átmenetileg abba kell hagyni, és megfelelő kezelést kell kezdeni azoknál a betegeknél, akiknél ≥ 3-as súlyossági fokú toxicitás alakul ki, beleértve a hypertensiót, hypokalaemiát, oedemát és más, nem mineralokortikoid toxicitást is. Az Abiraterone MSN-kezelés nem kezdhető újra, amíg a toxicitás tünetei 1-es súlyossági fokúra nem enyhülnek, vagy a kiindulási értékre vissza nem állnak.

Az Abiraterone MSN, a prednizon vagy a prednizolon napi dózisának kihagyása esetén a kezelést a következő napon, a szokásos napi dózissal kell folytatni.

Hepatotoxicitás
Azoknál a betegeknél, akiknél a kezelés alatt hepatotoxicitás alakul ki (a glutamát-piruvát-transzamináz [GPT] vagy a glutamát-oxálacetát-transzamináz [GOT] szintje a normálérték felső határának 5-szöröse fölé emelkedik), a kezelést azonnal fel kell függeszteni (lásd 4.4 pont). A kezelés azután folytatható csökkentett, napi egyszeri 500 mg-os adaggal (két 250 mg-os tabletta vagy egy 500 mg-os tabletta), miután a beteg májfunkciós vizsgálati eredményei visszatértek a kiindulási értékekre. A kezelést újrakezdő betegek szérumtranszamináz-szintjeit három hónapon át legalább kéthetente, majd ezt követően havonta ellenőrizni kell. Amennyiben a csökkentett, napi 500 mg-os dózis mellett a hepatotoxicitás ismételten kialakul, a kezelést le kell állítani.

Amennyiben a kezelés során bármikor súlyos hepatotoxicitás lép fel (a GPT vagy a GOT értéke a normálérték felső határának 20-szorosa), a kezelést abba kell hagyni, és a beteg kezelése nem kezdhető újra.

Májkárosodás
A dózis módosítása nem szükséges a kezelést megelőzően enyhe fokú, Child–Pugh A stádiumú májkárosodásban szenvedő betegeknél.

A közepesen súlyos fokú májkárosodás (Child–Pugh B stádium) körülbelül négyszeresére növelte az abirateron szisztémás expozícióját 1000 mg abirateron-acetát egyszeri per os alkalmazását követően (lásd 5.2 pont). A közepesen súlyos vagy súlyos fokú májkárosodásban szenvedő (Child–Pugh B vagy C stádium) betegeknél az ismételt adagolású abirateron klinikai hatásosságára és biztonságosságára vonatkozóan nem állnak rendelkezésre adatok. A dózis módosítása előre nem határozható meg. Az Abiraterone MSN alkalmazását közepesen súlyos fokú májkárosodásban szenvedő betegeknél alaposan át kell gondolni, és esetükben a kezelés előnyeinek egyértelműen meg kell haladniuk a lehetséges kockázatot (lásd 4.2 és 5.2 pont). Az Abiraterone MSN-t nem szabad súlyos fokú májkárosodásban szenvedő betegeknél alkalmazni (lásd 4.3, 4.4 és 5.2 pont).

Vesekárosodás
A dózis módosítása nem szükséges vesekárosodásban szenvedő betegeknél (lásd 5.2 pont). Prosztatarákban és súlyos fokú vesekárosodásban szenvedő betegekkel azonban nincs klinikai tapasztalat. Ezeknél a betegeknél elővigyázatosság ajánlott (lásd 4.4 pont).

Gyermekek és serdülők
Az abirateron-acetátnak gyermekek és serdülők esetén nincs releváns alkalmazása.

Az alkalmazás módja
Az Abiraterone MSN szájon át történő alkalmazásra való.
A tablettákat naponta egyszer, egy adagban, éhgyomorra kell bevenni. Az Abiraterone MSN-t étkezés után legalább két órával kell bevenni, és a tabletták bevétele után legalább egy órán át nem szabad ételt fogyasztani. A tablettákat vízzel, egészben kell lenyelni.

4.3 Ellenjavallatok

· A készítmény hatóanyagával vagy a 6.1 pontban felsorolt bármely segédanyagával szembeni túlérzékenység;
· terhes vagy fogamzóképes nők (lásd 4.6 pont);
· súlyos májkárosodás (Child–Pugh C stádium [lásd 4.2, 4.4 és 5.2 pont]);
· az Abiraterone MSN prednizonnal vagy prednizolonnal együtt adva, Ra-223-mal kombinációban ellenjavallt.

4.4 Különleges figyelmeztetések és az alkalmazással kapcsolatos óvintézkedések

Mineralokortikoid-túlsúly okozta hypertensio, hypokalaemia, folyadékretenció és szívelégtelenség
Az Abirateron MSN a CYP17-gátlás miatt megemelkedett mineralokortikoid-szintek (lásd 5.1 pont) következményeként hypertensiót, hypokalaemiát és folyadékretenciót okozhat (lásd 4.8 pont). Kortikoszteroid egyidejű alkalmazása elnyomja az adrenokortikotróp hormon (ACTH) hatását, ami csökkenti ezen mellékhatások gyakoriságát és súlyosságát. Körültekintően kell eljárni olyan betegek kezelésekor, akiknél az alapbetegséget súlyosbíthatja a vérnyomás emelkedése, a hypokalaemia (ilyenek pl. a szívglikozidokkal kezelt betegek) vagy a folyadékretenció (ilyenek pl. a szívelégtelenségben, súlyos vagy instabil angina pectorisban, a közelmúltban szívinfarktuson átesett vagy kamrai ritmuszavarban, illetve súlyos fokú vesekárosodásban szenvedő betegek).

Az abirateron-acetát csak fokozott körültekintéssel alkalmazható olyan betegnél, akinek anamnézisében cardiovascularis betegség szerepel. Az abirateron-acetáttal végzett III. fázisú vizsgálatokból kizárták azokat a betegeket, akiknél nem kontrollált hypertonia, klinikailag jelentős szívbetegség, mint például bizonyított myocardialis infarctus vagy 6 hónapon belül történt artériás thromboticus esemény, súlyos vagy instabil angina pectoris vagy NYHA (New York Heart Association) III. vagy IV. stádiumú szívelégtelenség (301-es vizsgálat), vagy II–IV. stádiumú szívelégtelenség (3011-es és 302-es vizsgálat), vagy 50% alatti ejekciós frakció állt fenn. A 3011-es és 302-es vizsgálatból kizárták a pitvarfibrillációban vagy más, gyógyszeres kezelést igénylő szívritmuszavarban szenvedő betegeket. A biztonságosságot nem igazolták < 50%-os balkamrai ejekciós frakció (left ventricular ejection fraction; LVEF) vagy NYHA III–IV. stádiumú szívelégtelenség (301-es vizsgálat), vagy NYHA II–IV. stádiumú szívelégtelenség (3011-es és 302-es vizsgálat) esetén (lásd 4.8 és 5.1 pont).

Az abirateron-acetát-kezelés megkezdése előtt meg kell fontolni a szívműködés vizsgálatát (pl. echokardiográfiával) olyan betegeknél, akiknél a pangásos szívelégtelenség magas kockázata áll fenn (pl. szívelégtelenség az anamnézisben, nem kontrollált hypertonia, szív eredetű események, mint az ischaemiás szívbetegség). Az abirateron-acetát-kezelés megkezdése előtt a szívelégtelenséget kezelni, a szívműködést pedig optimalizálni kell. A hypertensiót, hypokalaemiát és a folyadékretenciót korrigálni kell, és be kell állítani a megfelelő értékeket. A kezelés alatt a vérnyomást, a szérum káliumszintjét, a folyadékretenciót (testtömeg-növekedés, perifériás oedema), valamint a pangásos szívelégtelenségre utaló egyéb jeleket és tüneteket a kezelés első 3 hónapjában kéthetente, majd ezt követően havonta monitorozni kell, valamint korrigálni kell az eltéréseket. Azoknál a betegeknél, akiknél az abirateron-acetát-kezeléssel összefüggésben hypokalaemiát észleltek, QT-megnyúlást figyeltek meg. A klinikai állapotnak megfelelő kardiológiai kivizsgálást kell végezni, megfelelő ellátást kell biztosítani, és amennyiben a kardiológiai funkciók klinikailag jelentős mértékben csökkennek, meg kell fontolni az abirateron-acetát-kezelés leállítását (lásd 4.2 pont).

Hepatotoxicitás és májkárosodás
A kontrollos klinikai vizsgálatokban előfordult, hogy a májenzimek szintje olyan jelentős mértékben emelkedett, ami a kezelés megszakításához vagy a dózis módosításához vezetett (lásd 4.8 pont). A szérumtranszamináz-szinteket a kezelés megkezdése előtt, majd három hónapon át kéthetente, ezt követően havonta kell ellenőrizni. Amennyiben hepatotoxicitásra utaló klinikai tünetek vagy jelek alakulnak ki, a szérum-transzaminázok szintjét azonnal meg kell mérni. Amennyiben a GPT- vagy GOT-érték bármikor meghaladja a normálérték felső határának 5-szörösét, a kezelést azonnal meg kell szakítani, és a májfunkciót szigorúan ellenőrizni kell. A kezelés csak akkor kezdhető újra, ha a májfunkciós vizsgálatok eredményei visszatértek a beteg kiindulási értékeire, és akkor is csak csökkentett dózissal (lásd 4.2 pont). Amennyiben a betegnél a kezelés során bármikor súlyos fokú hepatotoxicitás alakul ki (a GPT vagy GOT értéke a normálérték felső határának 20-szorosa), a kezelést azonnal abba kell hagyni, és a beteg kezelése nem kezdhető újra.

A klinikai vizsgálatokból kizárták az aktív vagy tünetekkel járó vírusos hepatitis-fertőzésben szenvedő betegeket, ezért az abirateron-acetát ezen betegcsoportban történő alkalmazásával kapcsolatban nem állnak rendelkezésre adatok.

Közepesen súlyos vagy súlyos fokú májkárosodásban szenvedő (Child–Pugh B vagy C stádium) betegeknél az ismételt adagolású abirateron-acetát klinikai biztonságosságára és hatásosságára vonatkozóan nem állnak rendelkezésre adatok. Az abirateron-acetát alkalmazását közepesen súlyos fokú májkárosodásban szenvedő betegeknél alaposan át kell gondolni, és esetükben a kezelés előnyeinek egyértelműen meg kell haladniuk a lehetséges kockázatot (lásd 4.2 és 5.2 pont). Az abirateron-acetátot súlyos fokú májkárosodásban szenvedő betegeknél nem szabad alkalmazni (lásd 4.2, 4.3 és 5.2 pont).

A forgalomba hozatalt követően ritkán akut májelégtelenség és fulmináns hepatitis előfordulásáról számoltak be, néhány esetben halálos kimenetellel (lásd 4.8 pont).

Kortikoszteroid-megvonás és a stresszhelyzetek kezelése
A prednizon vagy prednizolon megvonásakor körültekintéssel kell eljárni, és a beteget a mellékvesekéreg-elégtelenség mielőbbi felismerése érdekében megfigyelés alatt kell tartani. Amennyiben az abirateron-acetát-kezelést a kortikoszteroid-megvonást követően is folytatják, a beteget folyamatosan monitorozni kell, hogy nem alakulnak-e ki a mineralokortikoid-túlsúlyra jellemző tünetek (lásd a fenti információkat).

Prednizonnal vagy prednizolonnal kezelt, szokatlan stressznek kitett betegeknél nagyobb kortikoszteroid-dózisra lehet szükség a stresszhelyzetet megelőzően, az alatt és azt követően.

Csontsűrűség
A metasztatizáló előrehaladott prosztatarákban szenvedő férfiaknál előfordulhat a csontsűrűség csökkenése. Az abirateron-acetát glükokortikoidokkal kombinált alkalmazása fokozhatja ezt a hatást.

Korábban alkalmazott ketokonazol
Alacsonyabb válaszarány várható olyan betegeknél, akiket a prosztatarák miatt előzőleg ketokonazollal kezeltek.

Hyperglykaemia
A glükokortikoidok alkalmazása növelheti a hyperglykaemia előfordulását, ezért a diabeteses betegek vércukorszintjét gyakran kell mérni.

Hypoglykaemia
Hypoglykaemia eseteit jelentették abirateron-acetát és prednizon/prednizolon adása kapcsán olyan, a kezelést megelőzően fennálló diabetesben szenvedő betegeknél, akik pioglitazont vagy repaglinidet kaptak (lásd 4.5 pont); ezért a diabeteses betegek vércukorszintjét monitorozni kell.

Kemoterápiával történő együttes alkalmazás
Az abirateron-acetát citotoxikus kemoterápiával történő egyidejű alkalmazásának biztonságosságát és hatásosságát nem igazolták (lásd 5.1 pont).

Segédanyagokkal szembeni intolerancia
Laktóz
Ez a gyógyszer laktózt tartalmaz. Ritkán előforduló, örökletes galaktózintoleranciában, teljes laktáz-hiányban vagy glükóz-galaktóz malabszorpcióban a készítmény nem szedhető.

Nátrium
Ez a gyógyszer 27 mg nátriumot tartalmaz 1000 mg-os napi dózisonként (négy 250 mg-os vagy két 500 mg-os tablettában), ami megfelel a WHO által ajánlott maximális napi 2 g nátriumbevitel 1,35%‑ának felnőtteknél.

Lehetséges kockázatok
Anaemia és szexuális diszfunkció fordulhat elő metasztatizáló prosztatarákban szenvedő felnőtt férfiaknál, beleértve az abirateron-acetát-kezelésben részesülőket is.

A vázizomzatra gyakorolt hatások
Abirateron-acetáttal kezelt betegeknél myopathia és rhabdomyolysis eseteit jelentették. Az esetek többsége a kezelés megkezdését követő első 6 hónapban alakult ki, és az abirateron-acetát-kezelés abbahagyását követően rendeződött. Elővigyázatosság ajánlott olyan betegeknél, akiket egyidejűleg olyan gyógyszerekkel kezelnek, amelyek ismerten myopathiát/rhabdomyolysist okoznak.

Gyógyszerkölcsönhatások
Az abirateron-acetát-expozíció csökkenésének kockázata miatt a kezelés alatt kerülni kell a CYP3A4 erős induktorainak alkalmazását, hacsak nincs más kezelési lehetőség (lásd 4.5 pont).

Abirateron és prednizon/prednizolon kombinációja Ra-223-mal
Amint azt a klinikai vizsgálatokban megfigyelték, a tünetmentes vagy enyhe tüneteket mutató prosztatarákos betegeknél a törések fokozott kockázata és az emelkedett mortalitási tendencia miatt az abirateron és prednizon/prednizolon kombinációs kezelés Ra-223-mal együtt ellenjavallt (lásd 4.3 pont).

Az abirateron-acetát és prednizon/prednizolon kombináció utolsó dózisának alkalmazása után legalább 5 napig nem javasolt megkezdeni a következő, Ra-223-mal történő kezelést.

4.5 Gyógyszerkölcsönhatások és egyéb interakciók

Az étel hatása az abirateronra
Az étkezés közbeni bevétel jelentősen növeli az abirateron felszívódását. Hatásosságát és biztonságosságát étkezés közbeni bevétel esetén nem igazolták, ezért ezt a gyógyszert tilos étkezés közben bevenni (lásd 4.2 és 5.2 pont).

Gyógyszerkölcsönhatások
Más gyógyszerek abirateron-expozícióra kifejtett hatásai
Egy farmakokinetikai interakciós klinikai vizsgálatban, amelyben egészséges önkénteseket az erős CYP3A4-induktor rifampicinnel 6 napon át, naponta 600 mg dózissal előkezeltek, majd ezt követően egyszeri dózisban 1000 mg abirateron-acetátot adtak, az abirateron átlagos plazma-AUC∞-értéke 55%-kal csökkent.

Az erős CYP3A4-induktorok (pl.: fenitoin, karbamazepin, rifampicin, rifabutin, rifapentin, fenobarbitál, közönséges orbáncfű [Hypericum perforatum]) alkalmazása a kezelés alatt kerülendő, hacsak nincs más kezelési lehetőség.

Egy másik, egészséges önkéntesek bevonásával végzett klinikai farmakokinetikai interakciós vizsgálatban a ketokonazol – egy erős CYP3A4-gátló – egyidejű alkalmazásának nem volt klinikailag jelentős hatása az abirateron farmakokinetikájára.

Más gyógyszerek expozíciójára kifejtett hatás
Az abirateron gátolja a máj CYP2D6 és CYP2C8 gyógyszer-metabolizáló enzimeit. Az abirateron-acetátnak (és prednizonnak) az egyszeri dózisban adott CYP2D6-szubsztrát dextrometorfánra gyakorolt hatásának megállapítására elvégzett vizsgálatban a dextrometorfán szisztémás expozíciója (AUC) megközelítőleg 2,9-szeresére emelkedett. A dextrometorfán aktív metabolitjának, a dextrorfánnak az AUC24-értéke megközelítőleg 33%-kal emelkedett.

Körültekintéssel kell eljárni, amikor az abirateront a CYP2D6 enzim által aktiválódó vagy metabolizálódó gyógyszerekkel egyidejűleg alkalmazzák, különös tekintettel az alacsony terápiás indexű gyógyszerekre. A CYP2D6 enzim által metabolizálódó, alacsony terápiás indexű gyógyszerek dózisának csökkentése megfontolandó. A CYP2D6 enzim által metabolizálódó gyógyszerek például: metoprolol, propranolol, dezipramin, venlafaxin, haloperidol, riszperidon, propafenon, flekainid, kodein, oxikodon és tramadol (az utóbbi három gyógyszernél a CYP2D6 közreműködésével alakul ki az analgetikus hatással rendelkező aktív metabolit).

Egy egészséges önkéntesek bevonásával végzett CYP2C8 gyógyszerinterakciós vizsgálatban, amely során a pioglitazont 1000 mg abirateron-acetát egyszeri dózisával adták együtt, a pioglitazon AUC‑értéke 46%-kal emelkedett, az aktív pioglitazon-metabolitok, az M-III és az M-IV AUC-értékei pedig 10–10%-kal csökkentek. Amennyiben alacsony terápiás indexű CYP2C8-szubsztrát egyidejű alkalmazására kerül sor, a betegeket az ilyen gyógyszerekkel összefüggésbe hozható toxicitás jeleinek mielőbbi felismerése érdekében monitorozni kell. A CYP2C8 által metabolizált gyógyszerekre példa a pioglitazon és a repaglinid (lásd 4.4 pont).

In vitro a major metabolit abirateron-szulfát és N-oxid abirateron-szulfát hepatikus OATP1B1-transzportergátló hatását mutatták ki, melynek következményeként az OATP1B1 által eliminált gyógyszerek koncentrációi emelkedhetnek. Nem állnak rendelkezésre klinikai adatok a transzporterekkel összefüggő interakciókról.

Alkalmazása a QT-távolságot ismerten megnyújtó gyógyszerekkel
Mivel az androgén-deprivációs kezelés megnyújthatja a QT-távolságot, elővigyázatosság javasolt, amikor az abirateron-acetátot olyan gyógyszerekkel adják együtt, amelyekről ismert, hogy megnyújtják a QT-távolságot, vagy olyan gyógyszerekkel, amelyek képesek torsades de pointes-t indukálni, mint például az IA osztályba (pl. kinidin, dizopiramid) vagy a III. osztályba tartozó antiarrhythmiás szerek (pl. az amiodaron, szotalol, dofetilid, ibutilid), a metadon, a moxifloxacin, az antipszichotikumok stb.

Alkalmazása spironolaktonnal
A spironolakton kötődik az androgénreceptorhoz, és megnövelheti a prosztata-specifikus antigén (PSA) szintjét. Abiraterone-acetáttal történő egyidejű alkalmazása nem javasolt (lásd 5.1 pont).

4.6 Termékenység, terhesség és szoptatás

Fogamzóképes nők
Az abirateron-acetát terhes nőknél történő alkalmazása tekintetében nem áll rendelkezésre információ. Ez a gyógyszer nem alkalmazható fogamzóképes nőknél.

Fogamzásgátlás férfiaknál és nőknél
Nem ismert, hogy az abirateron vagy metabolitjai megjelennek-e a spermában. Amennyiben a beteg terhes nővel kerül szexuális kapcsolatba, óvszert kell használnia. Amennyiben a beteg fogamzóképes nővel kerül szexuális kapcsolatba, óvszert és egy másik hatékony fogamzásgátló módszert kell alkalmaznia. Az állatokkal végzett vizsgálatok reprodukciós toxicitást igazoltak (lásd 5.3 pont).

Terhesség
Az abirateron-acetát nők kezelésére nem alkalmazható, és a terhes vagy fogamzóképes nők számára ellenjavallt (lásd 4.3 és 5.3 pont).

Szoptatás
Az abirateron-acetát nők kezelésére nem alkalmazható.

Termékenység
Az abirateron-acetát befolyásolta a hím és nőstény patkányok termékenységét, azonban ezek a hatások teljes mértékben reverzibilisek voltak (lásd 5.3 pont).

4.7 A készítmény hatásai a gépjárművezetéshez és a gépek kezeléséhez szükséges képességekre

Az abirateron-acetát nem, vagy csak elhanyagolható mértékben befolyásolja a gépjárművezetéshez és a gépek kezeléséhez szükséges képességeket.

4.8 Nemkívánatos hatások, mellékhatások

A biztonságossági profil összefoglalása
Az abirateron-acetát összetett végpontú, III. fázisú vizsgálatai során tapasztalt mellékhatások egyik analízisében a következő mellékhatásokat a betegek ≥ 10%-ánál figyelték meg: perifériás oedema, hypokalaemia, hypertensio, húgyúti fertőzés, és emelkedett glutamát-piruvát-transzamináz-szint és/vagy emelkedett glutamát-oxálacetát-transzamináz-szint. A további fontos mellékhatások közé tartoznak a szívbetegségek, a hepatotoxicitás, a törések és az allergiás alveolitis.

Hatásmechanizmusából fakadóan az abirateron-acetátnak a következő farmakodinámiás hatásai lehetnek: hypertensio, hypokalaemia és folyadékretenció. A III. fázisú klinikai vizsgálatokban a mineralokortikoidok előre látható mellékhatásait az abirateron-acetáttal kezelt betegeknél gyakrabban figyelték meg, mint a placebóval kezelteknél: hypokalaemia 18% vs. 8%, hypertensio 22% vs. 16% és folyadékretenció (perifériás oedema) 23% vs. 17%. Az abirateron-acetáttal kezelt betegeknél, szemben a placebóval kezelt betegekkel, a mellékhatásokra vonatkozó, közös terminológiai kritériumok (Common Terminology Criteria for Adverse Events – CTCAE) (4.0 verzió) szerinti 3. és 4. fokozatú hypokalaemiát – az előbbi sorrendnek megfelelően – a betegek 6% vs. 1%-ánál, CTCAE (4.0 verzió) 3. és 4. fokozatú hypertensiót a betegek 7% vs. 5%-ánál, és 3. és 4. fokozatú folyadékretenciót (perifériás oedema) a betegek 1% vs. 1%-ánál figyeltek meg. A mineralokortikoid reakciókat általában sikeresen kezelték gyógyszeresen. Kortikoszteroid egyidejű alkalmazása mérsékli ezen mellékhatások gyakoriságát és súlyosságát (lásd 4.4 pont).

Mellékhatások táblázatos felsorolása
Előrehaladott, metasztatizáló prosztatarákban szenvedő, korábban LHRH-analóggal vagy sebészeti kasztrációval kezelt betegek klinikai vizsgálataiban az abirateront naponta 1000 mg-os dózisban alkalmazták kis dózisú prednizonnal vagy prednizolonnal (napi 5 vagy 10 mg, az indikációtól függően) kombinációban.

A klinikai vizsgálatok során és a forgalomba hozatalt követően megfigyelt mellékhatások az alábbiakban gyakorisági kategóriák szerint kerülnek felsorolásra. A gyakorisági kategóriák meghatározása: nagyon gyakori (≥ 1/10); gyakori (≥ 1/100 – < 1/10); nem gyakori (≥ 1/1000 ‑ < 1/100); ritka (≥ 1/10 000 – < 1/1000); nagyon ritka (< 1/10 000) és nem ismert (a gyakoriság a rendelkezésre álló adatokból nem állapítható meg).
Az egyes gyakorisági kategóriákon belül a mellékhatások súlyosság szerint csökkenő sorrendben kerülnek megadásra.

1. táblázat:	A klinikai vizsgálatok során és a forgalomba hozatalt követően azonosított mellékhatások
	Szervrendszeri kategória
	Mellékhatás és gyakoriság

	Fertőző betegségek és parazitafertőzések
	nagyon gyakori: húgyúti fertőzés gyakori: sepsis

	Immunrendszeri betegségek és tünetek
	nem ismert: anaphylaxiás reakciók

	Endokrin betegségek és tünetek
	nem gyakori: mellékvese-elégtelenség

	Anyagcsere- és táplálkozási betegségek és tünetek
	nagyon gyakori: hypokalaemia gyakori: hypertriglyceridaemia

	Szívbetegségek és a szívvel kapcsolatos tünetek
	gyakori: szívelégtelenség*, angina pectoris, pitvarfibrilláció, tachycardia
nem gyakori: egyéb arrhythmiák nem ismert: myocardialis infarctus, QT-megnyúlás (lásd 4.4 és 4.5 pont)

	Érbetegségek és tünetek
	nagyon gyakori: hypertensio

	Légzőrendszeri, mellkasi és mediastinalis betegségek és tünetek
	ritka: allergiás alveolitisa

	Emésztőrendszeri betegségek és tünetek
	nagyon gyakori: diarrhoea gyakori: dyspepsia

	Máj- és epebetegségek, illetve tünetek
	nagyon gyakori: emelkedett glutamát-piruvát-transzamináz- és/vagy emelkedett glutamát-oxálacetát-transzamináz-szintb
ritka: fulmináns hepatitis, akut májelégtelenség

	A bőr és a bőr alatti szövet betegségei és tünetei
	gyakori: bőrkiütés

	A csont- és izomrendszer, valamint a kötőszövet betegségei és tünetei
	nem gyakori: myopathia, rhabdomyolysis

	Vese- és húgyúti betegségek és tünetek
	gyakori: haematuria

	Általános tünetek, az alkalmazás helyén fellépő reakciók
	nagyon gyakori: perifériás oedema

	Sérülés, mérgezés és a beavatkozással kapcsolatos szövődmények
	gyakori: törések**


*	A szívelégtelenséghez tartoznak még a következők: pangásos szívelégtelenség, balkamrai elégtelenség, valamint csökkent ejekciós frakció.
**	A törésekhez tartozik az osteoporosis és a pathologiás töréseken kívül minden más törés.
a	A forgalomba hozatalt követő spontán bejelentések.
b	Az emelkedett glutamát-piruvát-transzamináz-szinthez és/vagy emelkedett glutamát-oxálacetát-transzamináz-szinthez tartozik az emelkedett GPT-szint, az emelkedett GOT-szint és a kóros májfunkció is.

Az abirateron-acetáttal kezelt betegeknél a következő CTCAE (4. verzió) szerinti 3-as súlyossági fokú mellékhatások fordultak elő: hypokalaemia 5%; húgyúti fertőzés 2%, emelkedett glutamát-piruvát-transzamináz- és/vagy emelkedett glutamát-oxálacetát-transzamináz-szint 4%, hypertensio 6%, törések 2%; perifériás oedema, szívelégtelenség és pitvarfibrilláció 1–1%. A CTCAE (4. verzió) szerinti 3-as súlyossági fokú hypertriglyceridaemia és angina pectoris a betegek < 1%-ánál alakult ki. A CTCAE (4. verzió) szerinti 4-es súlyossági fokú húgyúti fertőzés, emelkedett glutamát-piruvát-transzamináz- és/vagy emelkedett glutamát-oxálacetát-transzamináz-szint, hypokalaemia, szívelégtelenség, pitvarfibrilláció és törés a betegek < 1%-ánál fordult elő.
A hormonszenzitív betegcsoportban a hypertensio és a hypokalaemia magasabb incidenciáját figyelték meg (3011-es vizsgálat). Hypertensiót a hormonszenzitív betegcsoport (3011-es vizsgálat) betegeinek 36,7%-ánál jelentettek, szemben a 301-es vizsgálat betegeinek 11,8%-ával és a 302-es 20,2%-ával.
Hypokalaemiát a hormonszenzitív betegcsoport (3011-es vizsgálat) betegeinek 20,4%-ánál figyeltek meg, szemben a 301-es vizsgálat betegeinek 19,2%-ával és a 302-es 14,9%-ával.

A nemkívánatos események incidenciája és súlyossági foka magasabb volt azoknak a betegeknek az alcsoportjában, akiknél a kiindulási ECOG-teljesítménystátusz értéke 2 volt, valamint az időseknél (≥ 75 év).

Egyes kiválasztott mellékhatások leírása
Szív- és érrendszeri reakciók
A három III. fázisú vizsgálatból kizárták a következő betegségekben szenvedő alanyokat: nem kontrollált hypertonia, klinikailag jelentős szívbetegség, mint például bizonyított myocardialis infarctus, a megelőző 6 hónapban előfordult artériás thromboticus esemény, súlyos vagy instabil angina pectoris vagy NYHA III–IV. stádiumú szívelégtelenség (301-es vizsgálat) vagy NYHA II‑IV. stádiumú szívelégtelenség (3011-es és 302-es vizsgálat), illetve 50% alá csökkent ejekciós frakció. A vizsgálatba bevont összes beteg (az aktív készítménnyel és a placebóval kezelt betegek egyaránt) egyidejűleg androgén-deprivációs kezelést, többségében LHRH-analóggal végzett kezelést is kapott, amit összefüggésbe hoztak a kialakult cukorbetegséggel, a myocardialis infarctussal, a cerebrovascularis történéssel és a hirtelen szívhalállal. A III. fázisú vizsgálatokban a szív- és érrendszeri mellékhatások incidenciája az abirateron-acetáttal kezelt csoportban, illetve a placebóval kezelt csoportban a következő volt: pitvarfibrilláció: 2,6% vs. 2,0%, tachycardia: 1,9% vs. 1,0%, angina pectoris: 1,7% vs. 0,8%, szívelégtelenség: 0,7% vs. 0,2%, arrhythmia: 0,7% vs. 0,5%.

Hepatotoxicitás
A GPT-, GOT- és összbilirubinszint emelkedésével járó hepatotoxicitásról számoltak be az abirateron-acetát-kezelést kapó betegeknél. A III. fázisú klinikai vizsgálatokban az abirateron-acetáttal kezelt betegek megközelítőleg 6%-ánál jelentettek 3. és 4. fokozatú hepatotoxicitást (pl. a normálérték felső határának 5-szörösét meghaladó GPT- vagy GOT-értékeket, vagy a normálérték felső határának 1,5‑szeresét meghaladó bilirubinszinteket), jellemzően a kezelés megkezdését követő első 3 hónapban. A 3011-es vizsgálatban 3. vagy 4. fokozatú hepatotoxicitást az abirateron-acetáttal kezelt betegek 8,4%-ánál figyeltek meg. Tíz, abirateron-acetátot kapó betegnél állították le a kezelést hepatotoxicitás miatt: kettőnek 2. fokozatú hepatotoxicitása, hatnak 3. fokozatú hepatotoxicitása, és kettőnek 4. fokozatú hepatotoxicitása volt. A 3011-es vizsgálatban nem halt meg beteg hepatotoxicitás miatt. A III. fázisú klinikai vizsgálatokban a májfunkciós értékek emelkedése gyakoribb volt azoknál a betegeknél, akiknek a GPT- és GOT-értéke már a kiinduláskor emelkedett volt, mint azoknál, akiknél a kiinduláskor normális értékeket mértek. Azokban az esetekben, amikor a GPT- vagy GOT-értékek meghaladták a normálérték felső határának 5-szörösét, illetve a bilirubin-értékek a normálérték felső határának 3-szorosát, az abirateron-acetát-kezelést átmenetileg megszakították vagy végleg abbahagyták. Két esetben a májfunkciós értékek jelentősen megemelkedtek (lásd 4.4 pont). Ennek a két betegnek, akiknek a kiinduláskor normális májfunkciós értékeket mértek, a GPT- illetve GOT-szintjei a normálérték felső határának 15–40-szeresére, bilirubinszintjei a normálérték felső határának 2–6-szorosára emelkedtek. A kezelés felfüggesztését követően mindkét beteg májfunkciós értékei normalizálódtak, és az egyik betegnél a kezelés folytatása után nem következett be újabb emelkedés. A 302-es vizsgálatban a 3-as vagy 4-es súlyossági fokú GPT- vagy GOT-szint emelkedést 35 (6,5%) abirateron-acetáttal kezelt betegnél figyeltek meg. A transzaminázszint-emelkedések minden esetben rendeződtek, kivéve 3 beteget (2 beteg új, többszörös májmetasztázissal és 1 beteg GOT-szint emelkedéssel 3 héttel az abirateron-acetát utolsó adagjának beadását követően). A III. fázisú klinikai vizsgálatokban a kezelés megszakítását GPT-, illetve GOT-szint emelkedése vagy kóros májfunkció miatt az abirateron-acetáttal kezelteknél 1,1%, a placebóval kezelteknél 0,6% gyakorisággal jelentették, hepatotoxicitás miatti halálesetet nem jelentettek.

A klinikai vizsgálatokban a hepatotoxicitás kockázatát úgy csökkentették, hogy kizárták azokat a betegeket, akiknél a kiinduláskor hepatitist vagy a májfunkciós vizsgálati eredményekben jelentős eltéréseket találtak. A 3011-es vizsgálatból kizárták azokat a betegeket, akiknek a kiindulási GPT- és GOT-szintje magasabb volt, mint a normálérték felső határának 2,5-szerese, a bilirubinszintje magasabb volt, mint a normálérték felső határának 1,5-szerese, valamint azokat is, akiknek aktív vagy tüneteket okozó vírusos hepatitise vagy krónikus májbetegsége volt, illetve akiknek májműködési zavar miatt másodlagosan kialakuló ascitese vagy véralvadási zavara volt. A 301-es vizsgálatból kizárták azokat a betegeket, akiknek a kiindulási GPT- és GOT-értéke a normálérték felső határának 2,5-szerese vagy annál magasabb volt, és nem volt májmetasztázisuk, illetve azokat, akiknél májmetasztázis jelenlétében ezek az értékek a normálérték felső határának több mint 5-szörösei voltak. A 302-es vizsgálatban nem vehettek részt olyan betegek, akiknek májmetasztázisa volt, illetve kizárták azokat a betegeket, akiknek a kiindulási GPT- és GOT-értéke a normálérték felső határának 2,5‑szerese vagy annál magasabb volt. A klinikai vizsgálatokban részt vevő betegeknél előforduló kóros májfunkciós értékeket kifejezetten csak a kezelés megszakításával kezelték, és a kezelés folytatását csak azt követően engedélyezték, ha a májfunkciós eredmények a beteg kiindulási értékeire visszaálltak (lásd 4.2 pont). Olyan betegek kezelését nem folytatták, akiknél a GPT- vagy GOT‑értékek a normálérték felső határának 20-szorosa fölé emelkedtek. Nem ismert, hogy ilyen betegeknél a kezelés folytatása biztonságos-e. A hepatotoxicitás mechanizmusa nem ismert.

Feltételezett mellékhatások bejelentése
A gyógyszer engedélyezését követően lényeges a feltételezett mellékhatások bejelentése, mert ez fontos eszköze annak, hogy a gyógyszer előny/kockázat profilját folyamatosan figyelemmel lehessen kísérni. Az egészségügyi szakembereket kérjük, hogy jelentsék be a feltételezett mellékhatásokat a hatóság részére az V. függelékben található elérhetőségek valamelyikén keresztül.

4.9 Túladagolás

Az abirateron-acetát túladagolásáról szerzett tapasztalatok korlátozottak humán vonatkozásban.

Nincs specifikus antidotum. Túladagolás esetén az alkalmazást abba kell hagyni, és általános szupportív kezelést kell alkalmazni, beleértve a beteg monitorozását, hogy az arrhythmiák, a hypokalaemia, illetve a folyadékretencióra utaló jelek és tünetek mielőbb felismerésre kerüljenek. A májműködést is vizsgálni kell.


5. FARMAKOLÓGIAI TULAJDONSÁGOK

5.1 Farmakodinámiás tulajdonságok

Farmakoterápiás csoport: endocrin terápia, egyéb hormonantagonisták és rokon anyagok, ATC‑kód: L02BX03

Hatásmechanizmus
Az abirateron-acetát in vivo abirateronná alakul, amely gátolja az androgének bioszintézisét. Az abirateron kifejezetten a 17α-hidroxiláz/C17,20-liáz- (CYP17-) enzim működését gátolja szelektíven. Ez az enzim a here, a mellékvese és a prosztatatumor szöveteiben expresszálódik, és az androgén-bioszintézishez szükséges. A CYP17 katalizálja a pregnenolon és progeszteron 17α-hidroxilációval és a C17,20 kötés hasításával történő átalakulását a tesztoszteron prekurzoraivá, DHEA-vá, illetve androszténdionná. A CYP17 gátlása ugyanakkor a mellékvesékben fokozza a mineralokortikoidok termelődését (lásd 4.4 pont).

Az androgénérzékeny prosztatarák reagál az androgénszintet csökkentő kezelésre. Az androgén-deprivációs kezelések, mint pl. az LHRH-analógokkal történő kezelés vagy a sebészeti kasztráció, csökkentik a herék androgéntermelését, de nem befolyásolják a mellékvesék és a tumor androgéntermelését. Az abirateronnal történő kezelés a szérum tesztoszteronszintjét a kimutathatósági szint alá csökkenti (kereskedelmi forgalomban lévő teszttel vizsgálva), ha LHRH-analóggal (vagy sebészeti kasztrációval) együttesen alkalmazzák.

Farmakodinámiás hatások
Az abirateron-acetát nagyobb mértékben csökkenti a tesztoszteron, illetve egyéb androgének szintjét a szérumban, mint az önmagában alkalmazott LHRH-analóg-kezelés, vagy a sebészeti kasztráció. Ez az androgén-bioszintézishez szükséges CYP17 enzim szelektív gátlásának köszönhető. A PSA biomarkerként szolgál a prosztatarákos betegeknél. Egy III. fázisú klinikai vizsgálatban, amelyben olyan betegek vettek részt, akiknél a taxánokkal végzett korábbi kemoterápiás kezelés sikertelennek bizonyult, az abirateron-acetáttal kezelt betegek 38%-ának, míg a placebóval kezelt betegek 10%-ának csökkent legalább 50%-kal a kiindulási PSA-szintje.

Klinikai hatásosság és biztonságosság
A hatásosságot három randomizált, placebokontrollos, multicentrikus, III. fázisú klinikai vizsgálatban (3011-es, 302-es és 301-es vizsgálat) igazolták, mHSPC-ben és mCRPC-ben szenvedő betegeknél. A 3011-es vizsgálatba olyan, újonnan (a randomizációtól számított 3 hónapon belül) diagnosztizált, mHSPC-ben szenvedő betegeket vontak be, akik magas kockázatú prognosztikai faktorokkal rendelkeztek. A magas kockázatú prognózis azt jelentette, hogy az alábbi 3 kockázati tényező közül legalább 2 jelen volt a betegnél: (1) ≥ 8-as Gleason-pontszám; (2) 3 vagy több lézió jelenléte a csontszcintigráfián; (3) mérhető visceralis (a nyirokcsomó-betegséget kivéve) metasztázis jelenléte. Az aktív karon az abirateron-acetátot 1000 mg-os napi dózisban, napi egyszeri 5 mg, kis dózisú prednizonnal kombinálva adták, a standard androgén-deprivációs kezelés (ADT) (LHRH-agonista vagy orchiectomia) kiegészítéseként. A kontrollkaron lévő betegek ADT-t és placebót kaptak az abirateron-acetát és a prednizon helyett is. A 302-es vizsgálatba korábban docetaxel-kezelésben nem részesült betegeket vontak be, míg a 301-es vizsgálatba bevont betegek korábban docetaxel-kezelésben részesültek. A betegeket LHRH-analóggal kezelték vagy előzetesen sebészeti beavatkozás útján kasztrálták. Az aktív kezelési karon az abirateron-acetátot naponta 1000 mg-os dózisban alkalmazták, kis dózisú, naponta kétszer 5 mg prednizonnal vagy prednizolonnal kombinációban. A kontrollcsoportban lévő betegek placebót és kis dózisban, naponta kétszer 5 mg prednizont vagy prednizolont kaptak.

A szérum-PSA-szintben észlelt változások önmagukban nem mindig jelzik előre a kezelés klinikai előnyét. Emiatt minden vizsgálatban azt javasolták, hogy a betegek mindaddig folytassák a vizsgálati kezelést, amíg az alábbiakban részletezett, az adott kezelés megszakítására vonatkozó feltételek nem teljesültek.

A spironolakton alkalmazása egyik vizsgálatban sem volt megengedett, mivel a spironolakton kötődik az androgénreceptorhoz, és megnövelheti a PSA-szintet.

3011-es vizsgálat (újonnan diagnosztizált, magas kockázatú mHSPC-ben szenvedő betegek)
A 3011-es vizsgálatban (n = 1199) a bevont betegek medián életkora 67 év volt. Az abirateron-acetáttal kezelt betegek száma rasszok szerinti csoportosításban a következő volt: 832 (69,4%) kaukázusi, 246 (20,5%) ázsiai, 25 (2,1%) fekete bőrű vagy afro-amerikai, 80 (6,7%) egyéb, 13 (1,1%) nem ismert/nem jelentett és 3 (0,3%) amerikai indián vagy alaszkai bennszülött. A betegek 97%-ánál az ECOG-teljesítménystátusz értéke 0 vagy 1 volt Azokat a betegeket, akikről tudott volt, hogy agyi áttétekben, nem kontrollált hypertoniaban, jelentős szívbetegségben vagy NYHA II–IV-es stádiumú szívelégtelenségben szenvedtek, kizárták a vizsgálatból. Azokat a betegeket, akiket a metasztatizáló prosztatarák miatt korábban gyógyszerrel, irradiációval vagy műtéttel kezeltek, kizárták a vizsgálatból, kivéve a metasztatizáló betegség okozta tünetek miatt végzett, legfeljebb 3 hónapig tartó androgén-deprivációs kezelést, vagy az 1 ciklus palliatív sugárkezelést vagy sebészeti kezelést. A társprimer (ko‑primer) hatásossági végpont a teljes túlélés (overall survival, OS) és a radiológiai progressziómentes túlélés (radiographic progression-free survival – rPFS) volt. A rövid fájdalomértékelő kérdőívvel (Brief Pain Inventory Short Form – BPI-SF) meghatározott medián kiindulási fájdalompontszám egyaránt 2,0 volt a kezelést kapó és a placebocsoportban is. A kezelésből származó előny értékeléséhez a társprimer végpontok értékei mellett figyelembe vették még a csontrendszert érintő események megjelenéséig eltelt időt, a prosztatarák következő kezelésének megkezdéséig eltelt időt, a kemoterápia megkezdéséig eltelt időt, a fájdalom progressziójáig eltelt időt és a PSA progressziójáig eltelt időt. A kezelést a betegség progressziójáig, a beteg beleegyezésének visszavonásáig, az elfogadhatatlan toxicitás megjelenéséig vagy a halál bekövetkezéséig folytatták.

A radiológiai progressziómentes túlélést a randomizációtól a radiológiai progresszió megjelenéséig, vagy a bármilyen okból bekövetkező halálozásig eltelt időként definiálták. A radiológiai progresszió magában foglalta a csontszcintigráfiával kimutatott progressziót (a módosított PCWG2 – Prostate Cancer Working Group 2 – szerint) vagy a lágyrészléziók CT-vel vagy MR-rel kimutatott progresszióját (a RECIST 1.1 szerint).
Az rPFS tekintetében a terápiás csoportok között szignifikáns különbséget figyeltek meg (lásd 2. táblázat és 1. ábra).

2. táblázat:	Radiológiai progressziómentes túlélés – rétegzett analízis, beválasztás szerinti betegcsoport (PCR3011-vizsgálat)

	
	AA-P
	Placebo

	Randomizált betegek
	597
	602

	Esemény
	239 (40,0%)
	354 (58,8%)

	Cenzorált
	358 (60,0%)
	248 (41,2%)

	Az eseményig eltelt idő (hónap)
Medián (95%-os CI)
	
33,02 (29,57; NB)
	
14,78 (14,69; 18,27)

	Tartomány
	(0,0+; 41,0+)
	(0,0+; 40,6+)

	p-értéka
	<0,0001
	

	Relatív hazárd (95%-os CI)b
	0,466 (0,394; 0,550)
	


Megjegyzés: + = cenzorált megfigyelés, NB = nem becsülhető. A radiológiai progressziót és a halálozást tekintetbe vették az rPFS-esemény defininiálásakor. AA-P = alanyok, akik abirateron-acetátot és prednizont kaptak.
a	a p-érték egy ECOG-teljesítménystátusz-pontszám (0/1 vagy 2) és egy visceralis lézió (hiányzik vagy jelen van) szerint rétegzett lograng-próbából származik.
b	A relatív hazárd egy rétegzett arányos hazárd modellből származik. 1 alatti relatív hazárd az AA‑P‑nek kedvez.

1. ábra:	A radiológiai progressziómentes túlélés Kaplan–Meier-görbéje, beválasztás szerinti betegcsoport (PCR3011-vizsgálat)

A teljes túlélés statisztikailag szignifikáns javulását észlelték az AA-P plusz ADT javára a placebo plusz ADT-hez képest, a halálozási kockázat 34%-os csökkenése mellett (relatív hazárd = 0,66; 95%‑os CI: (0,56; 0,78); p < 0,0001), (lásd 3. táblázat és 2. ábra).

3. táblázat:	A PCR3011-vizsgálatban abirateron-acetáttal vagy placebóval kezelt betegek teljes túlélése (beválasztás szerinti analízis)

	Teljes túlélés
	Abirateron-acetát
prednizonnal
(n = 597)
	Placebo
(n =602)

	Halálozás (%)
	275 (46%)
	343 (57%)

	Medián túlélés (hónap)
	53,3
	36,5

	(95%-os CI)
	(48,2; NE)
	(33,5; 40,0)

	Relatív hazárd (95%-os CI)1
	0,66 (0,56; 0,78)


NB= nem becsülhető
1 A relatív hazárd egy rétegzett arányos hazárd modellből származik. Az 1 alatti relatív hazárd az abirateron+prednizon előnyét mutatja.

2. ábra:	A teljes túlélés Kaplan–Meier-féle görbéje, beválasztás szerinti betegcsoport a PCR3011-vizsgálat analízisében

Az alcsoport-analízisek következetesen az abirateron-acetát-kezelésnek kedveznek. Az AA-P-kezelés hatása az rPFS-re és az OS-re az előre meghatározott alcsoportokban kedvező volt, és összhangban volt a teljes vizsgálati betegcsoporttal, kivéve a 2-es ECOG-pontszámú alcsoportot, ahol nem észleltek a kedvező hatás irányába mutató tendenciát, ugyanakkor a kis mintaméret (n = 40) korlátozza bármilyen jelentőségteljes következtetés levonását.

A teljes túlélésben és az rPFS-ben észlelt javulások mellett az abirateron-acetát-kezelés placebokezeléshez viszonyított kedvező hatását minden, előre meghatározott másodlagos végpont esetén igazolták.

302-es vizsgálat (korábban kemoterápiában nem részesült betegek)
Ebbe a vizsgálatba olyan, korábban kemoterápiában nem részesült betegeket vontak be, akik tünetmentesek voltak vagy enyhe tüneteket mutattak, és a klinikum alapján a kemoterápia még nem volt javallott számukra. A rövid fájdalomértékelő kérdőív (Brief Pain Inventory-Short Form, BPI-SF) szerint, az elmúlt 24 órában észlelt legerősebb fájdalom alapján 0–1 pontra értékelt betegeket tünetmentesnek tekintették, a 2–3 pontra értékelt betegeket pedig enyhe tüneteket mutatóknak.

A 302-es vizsgálatba bevont betegek (n = 1088) medián életkora az abirateron-acetáttal és prednizonnal vagy prednizolonnal kezelteknél 71 év, a placebóval és prednizonnal vagy prednizolonnal kezelteknél pedig 70 év volt. Az abirateron-acetáttal kezelt betegek rassz szerinti megoszlása az alábbi volt: kaukázusi: 520 (95,4%), fekete bőrű: 15 (2,8%), ázsiai: 4 (0,7%) és egyéb: 6 (1,1%). Az Eastern Cooperative Oncology Group (ECOG) teljesítménystátusza mindkét karon a betegek 76%-ának volt 0 pontos és 24%-ának volt 1 pontos. A betegek 50%-ának volt kizárólag csontmetasztázisa, a betegek további 31%-ának volt csont- és lágyrész- vagy nyirokcsomó-metasztázisa, és a betegek 19%-ának volt kizárólag lágyrész- vagy nyirokcsomó-metasztázisa. A vizsgálatból kizárták azokat a betegeket, akiknek visceralis metasztázisa volt. A társprimer hatásossági végpont a teljes túlélés (overall survival, OS) és a radiológiai progressziómentes túlélés (radiographic progression-free survival, rPFS) volt. A kezelésből származó előny értékeléséhez a társprimer végpontok értékei mellett figyelembe vették még a daganatos fájdalom miatt szükségessé váló opiátalkalmazásig eltelt időt, a citotoxikus kemoterápia megkezdéséig eltelt időt, az ECOG szerinti teljesítménystátusz ≥ 1 pontos romlásáig és a Prostate Cancer Working Group 2 (PCWG2) feltétele szerinti PSA-szint-emelkedésig eltelt időt. A vizsgálati készítménnyel végzett kezelést az egyértelmű klinikai progresszió esetén hagyták abba. A kezelést a vizsgáló döntése alapján akkor is abbahagyhatták, ha a progressziót radiológiailag igazolták.

A radiológiai progressziómentes túlélést (rPFS) meghatározott időközönként végzett képalkotó vizsgálatok alapján értékelték a PCWG2 (csontelváltozásokra vonatkozó) feltételrendszere szerint, és a szolid tumorok esetén észlelt terápiás válaszok értékelésére szolgáló (Response Evaluation Criteria In Solid Tumors, RECIST) módosított kritériumrendszer szerint (a lágyrészelváltozások szempontjából). Az rPFS elemzéséhez a radiológiai progresszió központosított értékelését alkalmazták.
Az rPFS tervezett értékelésekor 401 esemény következett be. Az abirateron-acetáttal kezelt betegek közül 150 (28%) esetben, míg a placebóval kezelt betegek közül 251 (46%) esetben találtak radiológiailag igazolt progressziót vagy halt meg a beteg. Az rPFS tekintetében jelentős különbséget találtak a kezelési csoportok között (lásd 4. táblázat és 3. ábra).

4. táblázat:	302. vizsgálat: A radiológiai progresszió nélküli túlélés abirateron-acetát vagy placebo és prednizon vagy prednizolon kombinációval, plusz LHRH-analóggal kezelt vagy korábban sebészeti kasztráción átesett betegeknél.

	
	Abirateron-acetát
(n = 546)
	Placebo 
(n = 542)

	Radiológiai progresszió nélküli túlélés (rPFS)
	
	

	Progresszió vagy halál
	150 (28%)
	251 (46%)

	Medián rPFS (hónap)
	nem elért
	8,3

	(95%-os CI)
	(11,66; NB)
	(8,12; 8,54)

	p-érték*
	< 0,0001

	Relatív hazárd** (95%-os CI)
	0,425 (0,347; 0,522)


NB: Nem becsült.
*	A p-értéket a kiindulási ECOG-teljesítménystátusz-pontszám (0 vagy 1) szerint rétegezett lograng-próba alapján határozták meg.
**	Az 1 alatti relatív hazárd az abirateron-acetát előnyét jelenti.

3. ábra:	Az abirateron-acetát vagy placebo és prednizon vagy prednizolon kombinációval, valamint LHRH-analóggal vagy korábban sebészeti kasztrációval kezelt betegekre vonatkozó radiológiai progressziómentes túlélés Kaplan–Meier-féle görbéi

AA = abirateron-acetát

A résztvevők teljes túlélésre (OS) vonatkozó adatait folyamatosan gyűjtötték a második időközi értékelést követően is. Az rPFS vizsgálók által végzett radiológiai áttekintését, mint utánkövető érzékenységi elemzést, az 5. táblázat és a 4. ábra mutatja be.

Hatszázhét (607) beteg progrediált radiológiailag vagy halt meg: 271 (50%) az abirateron-acetát-csoportban és 336 (62%) a placebocsoportban. Az abirateron-acetát-kezelés a radiológiai progresszió vagy a halálozás kockázatát 47%-kal csökkentette a placebóhoz képest (relatív hazárd = 0,530; 95%‑os CI: [0,451; 0,623], p < 0,0001). Az rPFS mediánja 16,5 hónap volt az abirateron-acetát-csoportban és 8,3 hónap a placebocsoportban.

5. táblázat:	302-es vizsgálat: A radiológiai progresszió nélküli túlélés abirateron-acetát vagy placebo és prednizon vagy prednizolon kombinációval, plusz LHRH-analóggal kezelt vagy korábban sebészeti kasztráción átesett betegeknél (az OS második időközi értékelésekor – vizsgálói áttekintés)

	
	Abirateron-acetát
(n = 546)
	Placebo 
(n = 542)

	Radiológiai progresszió nélküli túlélés (rPFS)
	
	

	Progresszió vagy halál
	271 (50%)
	336 (62%)

	Medián rPFS (hónap)
	16,5
	8,3

	(95%-os CI)
	(13,80; 16,79)
	(8,05; 9,43)

	p-érték*
	< 0,0001

	Relatív hazárd** (95%-os CI)
	0,530 (0,451; 0,623)


*	A p-értéket az kiindulási ECOG-teljesítménystátusz-pontszám (0 vagy 1) szerint rétegezett lograng-próba alapján határozták meg.
**	Az 1 alatti relatív hazárd az abirateron-acetát előnyét jelenti.

4. ábra:	Az abirateron-acetát vagy placebo és prednizon vagy prednizolon kombinációval, valamint LHRH-analóggal vagy korábban sebészeti kasztrációval kezelt betegekre vonatkozó radiológiai progressziómentes túlélés Kaplan–Meier-féle görbéi (az OS második időközi értékelésekor – vizsgálói áttekintés)

AA = abirateron-acetát

Az OS szempontjából tervezett időközi értékelést (interim analysis; IA) 333 haláleset bekövetkezése után végezték. A vizsgálatot az észlelt klinikai előnyök mértéke alapján nyílt elrendezésűvé tették, és a placebokezelést kapó betegek részére felajánlották az abirateron-acetát-kezelést. A teljes túlélés hosszabb volt az abirateron-acetáttal kezelteknél, mint a placebóval kezelteknél, 25%-kal csökkent a halálozás kockázata (relatív hazárd = 0,752; 95%-os CI: [0,606–0,934], p = 0,0097), azonban az OS értéke nem ért be, és az időközi eredmények nem érték el a leállítás előre meghatározott statisztikai szignifikancia szintjét (lásd 6. táblázat). A túlélés utánkövetése folytatódott ezen időközi értékelés után.

Az OS tervezett végső értékelését 741 haláleset bekövetkezése után végezték (utánkövetés medián értéke: 49 hónap). Az abirateron-acetát-kezelést kapó betegek 65%-a halt meg (546 beteg közül 354), míg a placebót kapó betegek 71%-a (542 beteg közül 387). Az abirateron-acetát-kezelést kapó csoport javára statisztikailag szignifikáns OS-előnyt mutattak ki a halálozási kockázat 19,4%-os csökkenésével (relatív hazárd = 0,806; 95%-os CI: [0,697–0,931], p = 0,0033) és a medián OS 4,4 hónapos javulásával (abirateron-acetát 34,7 hónap, placebo 30,3 hónap) (lásd 6. táblázat és 5. ábra). Ezt a javulást annak ellenére kimutatták, hogy a placebocsoport 44%-a későbbi kezelésként abirateron-acetátot kapott.

6. táblázat:	302-es vizsgálat: A teljes túlélés abirateron-acetát vagy placebo és prednizon vagy prednizolon kombinációval, plusz LHRH-analóggal kezelt vagy korábban sebészeti kasztráción átesett betegeknél

	
	Abirateron-acetát (n = 546)
	Placebo
(n = 542)

	Túlélés időközi értékelése
	
	

	Halál (%)
	147 (27%)
	186 (34%)

	Medián túlélés (hónap)
	nem elért
	27,2

	(95%-os CI)
	(NB; NB)
	(25,95; NB)

	p-érték*
	0,0097

	Relatív hazárd** (95%-os CI)
	0,752 (0,606; 0,934)

	Túlélés végső értékelése
	

	Halál
	354 (65%)
	387 (71%)

	Medián túlélés (hónap)
(95%-os CI)
	34,7 (32,7; 36,8)
	30,3 (28,7; 33,3)

	p-érték*
	0,0033

	Relatív hazárd** (95%-os CI)
	0,806 (0,697; 0,931)


NB: Nem becsült.
*	A p-értéket az kiindulási ECOG-teljesítménystátusz-pontszám (0 vagy 1) szerint rétegezett lograng-próba alapján határozták meg.
**	Az 1 alatti relatív hazárd az abirateron-acetát előnyét jelenti.

5. ábra:	Az abirateron-acetát vagy placebo és prednizon vagy prednizolon kombinációval, valamint LHRH-analóggal kezelt vagy korábban sebészeti kasztráción átesett betegek Kaplan–Meier-féle túlélési görbéi, végső értékelés

[image: ]

AA = abirateron-acetát

A teljes túlélésben és az rPFS-ben megfigyelt javuláson túl, az abirateron-acetát a placebóhoz képest minden további mért másodlagos végpontban előnyt mutatott a következők szerint:

PSA-progresszióig eltelt idő a PCWG2-feltételrendszer szerint: a PSA-progresszióig eltelt idő 11,1 hónap volt az abirateron-acetát-kezelésben részesülőknél, és 5,6 hónap a placebóval kezelteknél (relatív hazárd = 0,488; 95%-os CI: [0,420; 0,568], p < 0,0001). Az abirateron-acetát-kezeléssel megközelítőleg megduplázódott a PSA-progresszióig eltelt idő (relatív hazárd = 0,488). Az igazolt PSA-választ mutató betegek aránya magasabb volt az abirateron-acetát-csoportban, mint a placebocsoportban (62% vs. 24%; p < 0,0001). Olyan betegeknél, akiknél a lágyrészbetegség mérhető volt, a teljes és részleges tumorválaszt mutatók száma jelentősen emelkedett abirateron-acetát-kezeléssel.

A daganatos fájdalom miatt szükséges opiátalkalmazásig eltelt idő: a prosztatarák okozta fájdalom miatt szükséges opiátalkalmazásig eltelt idő medián értéke 33,4 hónap volt az abirateron-acetáttal kezelteknél, a placebóval kezelteknél pedig 23,4 hónap (relatív hazárd = 0,721; 95%-os CI: [0,614; 0,846], p < 0,0001) a végső értékeléskor.

A citotoxikus kemoterápia megkezdéséig eltelt idő: A citotoxikus kemoterápia megkezdéséig eltelt idő mediánja 25,2 hónap volt az abirateron-acetáttal kezelteknél, és 16,8 hónap a placebóval kezelteknél (relatív hazárd = 0,580; 95%-os CI: [0,487; 0,691], p < 0,0001).

Az ECOG szerinti teljesítménystátusz ≥ 1 ponttal történő romlásáig eltelt idő: Az ECOG szerinti teljesítménystátusz ≥ 1 ponttal történő romlásáig eltelt idő mediánja 12,3 hónap volt az abirateron-acetáttal kezelteknél, és 10,9 hónap a placebóval kezelteknél (relatív hazárd = 0,821; 95%-os CI: [0,714; 0,943], p = 0,0053).

A következő vizsgálati végpontok statisztikailag szignifikáns előnyt mutattak az abirateron-acetát-kezelés javára:

Objektív terápiás válasz: Az objektív terápiás választ a mérhető betegségben szenvedő betegek közül a teljes vagy részleges választ elérők arányaként határozták meg, a RECIST-kritériumok szerint (kiinduláskor a nyirokcsomó méretének legalább 2 cm-esnek kellett lennie ahhoz, hogy célléziónak tekintsék). A kiinduláskor a mérhető betegségben szenvedő betegek közül az objektív terápiás választ adók aránya 36% volt az abirateron-acetát-csoportban és 16% a placebocsoportban (p < 0,0001).

Fájdalom: Az abirateron-acetát-kezelés az átlagos fájdalomintenzitás progresszióját jelentősen, 18%‑kal (p = 0,0490) csökkentette a placebóhoz képest. A progresszióig eltelt idő mediánja 26,7 hónap volt az abirateron-acetát-csoportban és 18,4 hónap a placebocsoportban.

A FACT-P (összpontszám) romlásáig eltelt idő: Az abirateron-acetát-kezelés 22%-kal (p = 0,0028) csökkentette a FACT-P (összpontszám) romlásának kockázatát a placebóhoz képest. A FACT‑P (összpontszám) romlásáig eltelt idő mediánja 12,7 hónap volt az abirateron-acetát-csoportban és 8,3 hónap a placebocsoportban.

301-es vizsgálat (olyan betegek bevonásával, akik korábban kemoterápiás kezelésben részesültek)
A 301-es vizsgálatba olyan betegeket vontak be, akik korábban már részesültek docetaxel-kezelésben. Nem volt elvárás a betegség progressziója a docetaxel-kezelés mellett, mert a kezelés megszakítását a kemoterápia kiváltotta toxicitás is okozhatta volna. A betegek a vizsgálatban meghatározott kezelést folytatták a PSA progressziójáig (a kiindulási értéktől/nadírtól számított igazolt 25%-os emelkedés), valamint a protokollban meghatározott radiológiai progresszióig és a tünetek súlyosbodásáig vagy klinikai progresszióig. Ebből a vizsgálatból kizárták azokat a betegeket, akiknél a prosztatarákot korábban ketokonazollal kezelték. Az elsődleges hatásossági végpont a teljes túlélés volt.

A vizsgálatba bevont betegek medián életkora 69 év (tartomány: 39–95) volt. Az abirateron-acetáttal kezelt betegek rassz szerinti megoszlása a következő volt: kaukázusi: 737 (93,2%), fekete bőrű: 28 (3,5%), ázsiai: 11 (1,4%) és egyéb: 14 (1,8%). A vizsgálatba bevont betegek 11%-ának 2 pont volt az ECOG- teljesítménystátusz-pontszáma; 70%-uknál igazolták radiológiai vizsgálattal a betegség PSA‑emelkedéssel járó vagy a nélküli progresszióját; 70%-uk részesült előzetesen egy, 30%-uk pedig két kemoterápiás kezelésben. Az abirateron-acetáttal kezelt betegek 11%-ának volt májáttéte.

Az 552 haláleset bekövetkezése után elvégzett, tervezett értékelés során azt figyelték meg, hogy az abirateron-acetáttal kezelt betegek 42%-a halt meg (333 a 797-ből) szemben a placebóval kezeltekkel, ahol 55% volt a halálozások aránya (219 a 398-ból). Az abirateron-acetáttal kezelt betegeknél a medián teljes túlélés statisztikailag szignifikáns javulást mutatott (lásd 7. táblázat).

7. táblázat:	A teljes túlélés abirateron-acetát vagy placebo és prednizon vagy prednizolon kombinációval, plusz LHRH-analóggal kezelt vagy korábban sebészeti kasztráción átesett betegeknél

	
	Abirateron-acetát
	Placebo

	
	(n = 797)
	(n = 398)

	Elsődleges túlélési elemzés
	
	

	Halálozás (%)
	333 (42%)
	219 (55%)

	Medián túlélés (hónap) 
(95%-os CI)
	14,8 (14,1; 15,4)
	10,9 (10,2; 12,0)

	p-értéka
	<0,0001

	Relatív hazárd (95%-os CI)b
	0,646 (0,543; 0,768)

	Aktualizált túlélési elemzés
	
	

	Halálozás (%)
	501 (63%)
	274 (69%)

	Medián túlélés (hónap)
(95%-os CI)
	15,8 (14,8; 17,0)
	11,2 (10,4; 13,1)

	Relatív hazárd (95%-os CI)b
	0,740 (0,638; 0,859)


a	A p-értéket az ECOG-teljesítménystátusz-pontszám (0–1 vs. 2), a fájdalompontszám (van vagy nincs), a korábbi kemoterápiás kezelések száma (1 vs. 2), és a betegségprogresszió típusa (csak PSA vs. radiológiai) szerint rétegezett lograng-próba alapján határozták meg.
b	A relatív hazárd egy rétegezett arányos hazárd modell alapján került meghatározásra. Az 1 alatti relatív hazárd az abirateron-acetát előnyét jelenti.

A kezelés megkezdése után néhány hónappal az összes értékelési időpontban magasabb volt a túlélők aránya az abirateron-acetáttal kezeltek körében, mint a placebóval kezelteknél (lásd 6. ábra).

6. ábra:	Az abirateron-acetát vagy placebo és prednizon vagy prednizolon kombinációval, plusz LHRH-analóggal kezelt vagy korábban sebészeti kasztráción átesett betegek Kaplan–Meier-féle túlélési görbéi
[image: ]
AA = abirateron-acetát

A túlélési alcsoportelemzés következetesen az abirateron-acetáttal kezeltek túlélési előnyét igazolta (lásd 7. ábra)

7. ábra:	Teljes túlélés alcsoportonként: relatív hazárd és 95%-os konfidenciaintervallum

[image: ]
AA = abirateron-acetát; BPI = rövid fájdalomértékelő skála; C.I. = konfidenciaintervallum; ECOG (Eastern Cooperative Oncology Group performance score); HR = relatív hazárd; NE = nem értékelhető

A teljes túlélésben észlelhető javuláson túlmenően, az összes másodlagos vizsgálati végpont tekintetében is kedvezőbb eredmények születtek az abirateron-acetáttal kezelteknél, és ezek többszöri vizsgálatra történt korrekció után is statisztikailag szignifikánsak voltak a következő esetekben:

Az abirateron-acetát-kezelést kapó betegeknél szignifikánsan nagyobb volt az össz-PSA-válaszarány (amit a kiindulási értékhez viszonyított ≥ 50%-os csökkenéssel definiáltak), a placebokezelésben részesülőkhöz képest, 38% vs. 10%, p < 0,0001.

A PSA-progresszióig eltelt idő mediánja 10,2 hónap volt az abirateron-acetáttal kezelteknél és 6,6 hónap a placebóval kezelteknél (relatív hazárd = 0,580; 95%-os CI: [0,462–0,728], p < 0,0001).

A radiológiai progressziómentes túlélés medián értéke 5,6 hónap volt az abirateron-acetáttal kezelteknél és 3,6 hónap a placebóval kezelt betegeknél (relatív hazárd = 0,673; 95%-os CI: [0,585‑0,776], p < 0,0001).

Fájdalom
Az abirateron-acetáttal kezelteknél a placebocsoporthoz képest statisztikailag szignifikánsan magasabb volt azon betegek aránya, akiknek fájdalma enyhült (44% vs. 27%, p = 0,0002). A fájdalom enyhítésére reagálónak azt a beteget tekintették, akinél a BPI-SF szerinti legrosszabb fájdalomintenzitás-pontszám az utolsó 24 órában legalább 30%-kal csökkent anélkül, hogy a fájdalomcsillapító-használati pontszám növekedett volna, egymás után két vizsgálat során, amelyeket négy hét különbséggel végeztek el. A fájdalom csökkenése szempontjából csak azoknak a betegeknek az adatait elemezték, akiknek a kiindulási fájdalompontszáma ≥ 4 volt, és rendelkezésre állt legalább egy, a vizsgálat megkezdése után meghatározott fájdalompontszám (n = 512).

Az abirateron-acetáttal kezelt betegeknél a placebocsoporthoz képest kisebb arányú volt a fájdalom progressziója 6 (22% vs. 28%), 12 (30% vs. 38%) és 18 (35% vs. 46%) hónap után. A fájdalomprogresszió meghatározása: a BPI-SF szerinti legrosszabb fájdalompontszám kiindulási értéktől számított ≥ 30%-os emelkedése az előző 24 órában, a fájdalomcsillapító-használati pontszám két egymást követő kontrollvizsgálat során észlelt csökkenése nélkül, vagy a fájdalomcsillapító-használati pontszám két egymást követő kontrollvizsgálat során észlelt ≥ 30%-os emelkedése. A fájdalom progressziójáig eltelt idő 25. percentilise az abirateron-acetáttal kezeltek csoportjában 7,4 hónap, míg a placebokezelést kapó betegeknél 4,7 hónap volt.

A csontrendszert érintő események
Az abirateron-acetáttal kezelt betegek csoportjában a placebocsoporthoz képest alacsonyabb volt a csontrendszert érintő események száma, 6 (18% vs. 28%), 12 (30% vs. 40%) és 18 (35% vs. 40%) hónap után. Az első csontrendszert érintő eseményig eltelt idő 25. percentilise az abirateron-acetáttal kezeltek csoportjában a kontrollcsoporténak a kétszerese volt (9,9 hónap vs. 4,9 hónap). A csontrendszert érintő esemény meghatározása: patológiás törés, gerincvelő-kompresszió, palliatív csontbesugárzás vagy csontsebészeti beavatkozás.

Gyermekek és serdülők
Az Európai Gyógyszerügynökség gyermekek és serdülők esetén minden korosztálynál eltekint az abirateron-acetát vizsgálati eredményeinek benyújtási kötelezettségétől előrehaladott prosztatarák indikációban. Lásd 4.2 pont, gyermekgyógyászati alkalmazásra vonatkozó információk.

5.2 Farmakokinetikai tulajdonságok

Az abirateron-acetát adagolását követően az abirateron farmakokinetikáját vizsgálták egészséges alanyoknál, metasztatikus prosztatarákos betegeknél és máj- vagy vesekárosodásban szenvedő, daganatos betegségben nem szenvedő alanyoknál. Az abirateron-acetát in vivo gyorsan átalakult az androgén-bioszintézist gátló abirateronná (lásd 5.1 pont).

Felszívódás
Éhomi állapotban, a szájon át alkalmazott abirateron-acetát megközelítőleg 2 óra alatt éri el a maximális plazmakoncentrációt.

Az abirateron-acetát étkezés közben történő alkalmazása az éhomi bevételhez képest az abirateron átlagos szisztémás expozíciójának akár 10-szeres (AUC) vagy akár 17-szeres (Cmax) emelkedését eredményezi, az étel zsírtartalmától függően. Mivel az étkezések tartalma és összetétele általában változó, az abirateron-acetát étkezés közbeni bevétele egymástól nagyon eltérő expozíciókat eredményezhet. Emiatt az abiraterone-acetátot tilos étkezés közben bevenni. Az abirateron-acetátot naponta egyszer, egy adagban, éhgyomorra kell bevenni. Az abirateron-acetátot étkezés után legalább két órával kell bevenni, és a tabletták bevétele után legalább egy órán át nem szabad ételt fogyasztani. A tablettákat egészben, vízzel kell lenyelni (lásd 4.2 pont).

Eloszlás
A 14C-abirateron 99,8%-ban kötődik a humán plazmafehérjékhez. A látszólagos eloszlási térfogat kb. 5630 l, ami arra utal, hogy az abirateron-acetát nagymértékben eloszlik a perifériás szövetekben.

Biotranszformáció
A 14C-abirateron-acetát kapszula formájában történő per os bevételét követően az abirateron-acetát abirateronná hidrolizálódik, ami azután elsősorban a májban szulfatálással, hidroxilációval és oxidációval tovább metabolizálódik. A keringésben lévő radioaktivitás nagyobb része (kb. 92%-a) az abirateron metabolitjaiból mutatható ki. A 15 kimutatható metabolitból 2 fő metabolit, az abirateron-szulfát és az abirateron-szulfát-N-oxid, amelyek a teljes radioaktivitásnak mintegy 43–43%-át adják.

Elimináció
Egészséges alanyok adatai alapján az abirateron átlagos plazmafelezési ideje kb. 15 óra. 1000 mg 14C‑abirateron-acetát per os alkalmazása után a radioaktivitás 88%-a a székletből, kb. 5%-a pedig a vizeletből volt kimutatható. A székletben jelenlévő fő komponensek a változatlan abirateron-acetát (a beadott dózisnak kb. 55%-a) és az abirateron (a beadott dózisnak kb. 22%-a) volt.

Májkárosodás
Az abirateron-acetát farmakokinetikáját már fennálló, enyhe és közepesen súlyos fokú májkárosodásban (Child–Pugh A és B stádium) szenvedő betegeknél és egészséges kontrollszemélyeknél vizsgálták. Egyszeri, szájon át adott 1000 mg-os dózis alkalmazását követően a már fennálló, enyhe fokú májkárosodásban szenvedő betegeknél a szisztémás abirateron-acetát-expozíció 11%-kal, a közepesen súlyos fokú májkárosodásban szenvedőknél 260%-kal emelkedett. Az abirateron-acetát átlagos plazmafelezési ideje kb. 18 órára emelkedett a már fennálló enyhe fokú májkárosodásban szenvedő betegeknél, és kb. 19 órára a közepesen súlyos fokú májkárosodásban szenvedő betegeknél.

Egy másik klinikai vizsgálatban az abirateron-acetát farmakokinetikáját már fennálló, súlyos fokú májkárosodásban (Child–Pugh C stádium) szenvedő betegeknél (n = 8), valamint 8, normál májfunkciójú, egészséges kontrollalanynál vizsgálták. A súlyos fokú májkárosodásban szenvedő alanyoknál az abirateron-acetát AUC-értéke megközelítőleg 600%-kal, a szabad gyógyszerfrakció 80%-kal emelkedett a normál májfunkciójú alanyokéhoz képest.

A már fennálló, enyhe fokú májkárosodásban szenvedő betegeknél nincs szükség a dózis módosítására. Az abirateron-acetát alkalmazását közepesen súlyos fokú májkárosodásban szenvedő betegeknél alaposan át kell gondolni, és esetükben a kezelés előnyeinek egyértelműen meg kell haladniuk a lehetséges kockázatot (lásd 4.2 és 4.4 pont). Az abirateron-acetátot nem szabad súlyos fokú májkárosodásban szenvedő betegeknél alkalmazni (lásd 4.2, 4.3 és 4.4 pont).

Azoknál a betegeknél, akiknél a kezelés alatt hepatotoxicitás alakul ki, a kezelés felfüggesztése vagy a dózis módosítása válhat szükségessé (lásd 4.2 és 4.4 pont).

Vesekárosodás
Az abirateron-acetát farmakokinetikáját tartós művesekezelést kapó, végstádiumú vesebetegségben szenvedő, és normál veseműködésű, megfeleltetett kontrollalanyok között hasonlították össze. Egyszeri, szájon át adott 1000 mg-os dózis alkalmazását követően a szisztémás abirateron-expozíció nem volt magasabb a dializált, végstádiumú vesebetegségben szenvedőknél. Vesekárosodásban szenvedő betegeknél történő alkalmazás (beleértve a súlyos fokú vesekárosodást is) esetén nem szükséges a dózis csökkentése (lásd 4.2 pont). Klinikai tapasztalat azonban nincs prosztatarákban és súlyos fokú vesekárosodásban szenvedő betegekkel. Ilyen betegeknél fokozott körültekintéssel kell eljárni.

5.3 A preklinikai biztonságossági vizsgálatok eredményei

Az állatokkal végzett összes toxikológiai vizsgálatban a keringő tesztoszteron szintje jelentősen csökkent. Ennek eredményeként, a szervek súlyának csökkenése, valamint a reproduktív szervek, a mellékvesék, a hypophysis és az emlők morfológiai és/vagy hisztopatológiai elváltozásai voltak megfigyelhetők. Minden változás teljesen vagy részlegesen reverzibilis volt. A reproduktív és androgénszenzitív szervekben bekövetkezett változások összhangban voltak az abirateron-acetát farmakológiai hatásával. Egy 4 hetes regenerálódási időszakot követően a kezeléssel összefüggő összes hormonális elváltozás megszűnt vagy megszűnőben volt.

Mind a nőstény, mind a hím patkányokkal végzett fertilitási vizsgálatokban az abirateron-acetát csökkentette a fertilitást, ami az abirateron-acetát-kezelés befejezése után 4–16 héttel teljesen rendeződött.

Egy patkányokkal végzett fejlődéstoxicitási vizsgálatban az abirateron-acetát hatással volt a vemhességre, csökkentette a magzat testtömegét és túlélését. A külső nemi szervekre kifejtett hatást is megfigyeltek, noha az abirateron-acetát nem volt teratogén.

Ezekben a patkányokkal végzett fertilitási és fejlődéstoxicitási vizsgálatokban minden hatás az abirateron farmakológiai hatásával függött össze.

A reproduktív szervekben bekövetkezett elváltozásoktól eltekintve a hagyományos – farmakológiai biztonságossági, ismételt adagolású dózistoxicitási, genotoxicitási és karcinogenitási – vizsgálatokból származó nem klinikai jellegű adatok azt igazolták, hogy a készítmény alkalmazásakor humán vonatkozásban különleges kockázat nem várható. Az abirateron-acetát egy transzgénikus (Tg.rasH2) egerekkel végzett, 6 hónapos vizsgálatban nem volt karcinogén. Egy patkányokkal végzett 24 hónapos karcinogenitási vizsgálatban az abirateron-acetát növelte a herékben az interstitialis sejteket érintő neoplasiák előfordulási gyakoriságát. Erről az eredményről úgy gondolják, hogy összefügg az abirateron-acetát farmakológiai hatásával, és a patkányokra specifikus. Az abirateron-acetát nőstény patkányoknál nem volt karcinogén.

Becsült környezeti kockázat
Az abirateron-acetát hatóanyag környezeti kockázatot jelent a vízi környezetre, különösképpen a halakra.


6. GYÓGYSZERÉSZETI JELLEMZŐK

6.1 Segédanyagok felsorolása

Tablettamag
laktóz-monohidrát
kroszkarmellóz-nátrium (E468) 
hipromellóz 2910 (E464)
nátrium-lauril-szulfát
mikrokristályos cellulóz (E460) 
vízmentes kolloid szilícium-dioxid (E551)
magnézium-sztearát (E470b)

Filmbevonat
poli(vinil-alkohol) (E1203)
titán-dioxid (E171) 
makrogol 3350 (E1521)
talkum (E553b)
vörös vas-oxid (E172)
sárga vas-oxid (E172) (kizárólag a 250 mg-os filmtablettában)
fekete vas-oxid (E172) (kizárólag az 500 mg-os filmtablettában)

6.2 Inkompatibilitások

Nem értelmezhető.

6.3 Felhasználhatósági időtartam

2 év

6.4 Különleges tárolási előírások

Ez a gyógyszer nem igényel különleges tárolást.

6.5 Csomagolás típusa és kiszerelése

Abiraterone MSN 250 mg filmtabletta:
120 db filmtabletta PVC/PE/PVDC//Al buborékcsomagolásban és dobozban.
120 ×1 db filmtabletta PVC/PE/PVDC//Al adagonként perforált buborékcsomagolásban és dobozban.

Abiraterone MSN 500 mg filmtabletta:
60 db filmtabletta PVC/PE/PVDC//Al buborékcsomagolásban és dobozban.
56 ×1 db, 60 ×1 db vagy 112 ×1 db filmtabletta PVC/PE/PVDC//Al adagonként perforált buborékcsomagolásban és dobozban.

Nem feltétlenül mindegyik kiszerelés kerül kereskedelmi forgalomba.

6.6 A megsemmisítésre vonatkozó különleges óvintézkedések

A hatásmechanizmus alapján ez a gyógyszer károsíthatja a magzat fejlődését, ezért az abirateron-acetátot terhes vagy fogamzóképes nők védőfelszerelés (pl. védőkesztyű) nélkül nem kezelhetik.

Bármilyen fel nem használt gyógyszer, illetve hulladékanyag megsemmisítését a gyógyszerekre vonatkozó előírások szerint kell végrehajtani. Ez a gyógyszer kockázatot jelenthet a vízi környezetre (lásd 5.3 pont).

Megjegyzés:  (két kereszt)
Osztályozás: II/2. csoport
Korlátozott érvényű orvosi rendelvényhez kötött, szakorvosi/kórházi diagnózist követően folyamatos szakorvosi ellenőrzés mellett alkalmazható gyógyszer (Sz).


7. A FORGALOMBA HOZATALI ENGEDÉLY JOGOSULTJA

MSN Labs Europe Limited
KW20A, Corradino Park
Paola PLA 3000
Málta


8. A FORGALOMBA HOZATALI ENGEDÉLY SZÁMAI

Abiraterone MSN 250 mg filmtabletta
OGYI-T-24809/01	120×	PVC/PE/PVDC//Al buborékcsomagolás
OGYI-T-24809/02	120×1	PVC/PE/PVDC//Al adagonként perforált buborékcsomagolás

Abiraterone MSN 500 mg filmtabletta
OGYI-T-24809/03	56×1	PVC/PE/PVDC//Al adagonként perforált buborékcsomagolás
OGYI-T-24809/04	60×	PVC/PE/PVDC//Al buborékcsomagolás
OGYI-T-24809/05	60×1	PVC/PE/PVDC//Al adagonként perforált buborékcsomagolás
OGYI-T-24809/06	112×1	PVC/PE/PVDC//Al adagonként perforált buborékcsomagolás
[bookmark: _GoBack]

9. A FORGALOMBA HOZATALI ENGEDÉLY ELSŐ KIADÁSÁNAK/ MEGÚJÍTÁSÁNAK DÁTUMA

A forgalomba hozatali engedély első kiadásának dátuma: 2026. szeptember 29.


10. A SZÖVEG ELLENŐRZÉSÉNEK DÁTUMA

2026. szeptember 29.
OGYÉI/49153/2023
OGYÉI/49155/2023

